Lögheimili nýja fyrirtækisins verður í Borgarnesi . Skiptastjóri þrotabús BM Vallár hefur tekið tilboði Landsbankans um kaup bankans á þeim rekstrareiningum sem LÍ hafði í viðskiptum úr fyrirtækinu . Þetta eru rekstrareiningarnar Vírnet í Borgarnesi , Límtré á Flúðum og Yleininga í Reykholti . Nýtt rekstarfélag í eigu Landsbankans mun taka við rekstri þessara eininga frá og með 25. maí og Stefán Logi Haraldsson í Borgarnesi , fyrrum framkvæmdastjóri Vírnets og síðast aðstoðarforstjóri BM Vallár , verið framkvæmdastjóri . Með þessu kaupum tekst að tryggja 66 störf í Borgarnesi , Reykholti og að Flúðum og verður öllum starfsmönnum á þessum stöðum boðið starf í hinu nýju félagi . Áætlun Landsbankans er að selja Vírnet innan sex mánaða og verður sú sala og fyrirkomulag hennar auglýst og kynnt nánar eins skjótt og auðið er . Fulltrúar Landsbankans hafa þegar kynnt fyrirætlanir sínar fyrir starfsmönnum , verkalýðsfélögum og sveitarstjórnarmönnum í þeim sveitarfélögum sem eiga í hlut , þar á meðal Borgarbyggð þar sem hið nýja félag mun eiga lögheimili . " Þetta eru verulega ánægjuleg tíðindi . Vonandi ná heimaaðilar í Borgarbyggð að verja þessi störf og þetta gamalgróna fyrirtæki í Borgarnesi . Það að Landsbankinn hafi verið tilbúinn að skrá félagið með lögheimili í Borgarbyggð er einnig mjög ánægjulegt , " sagði Björn Bjarki Þorsteinsson forseti sveitarstjórnar í samtali við Skessuhorn .